పంకజ్ రాయ్

పంకజ్ రాయ్ (1928 మే 31 - 2001 ఫిబ్రవరి 4) భారతీయ క్రికెటర్, మాజీ జాతీయ క్రికెట్ జట్టు కెప్టెన్. కుడిచేతి వాటం ఓపెనింగ్ బ్యాట్స్‌మన్. 1956 జనవరిలో చెన్నైలో న్యూజిలాండ్‌పై జరిగిన మ్యాచ్‌లో రాయ్, వినూ మన్కడ్‌తో కలిసి 413 పరుగుల ప్రపంచ రికార్డు ఓపెనింగ్ భాగస్వామ్యాన్ని నెలకొల్పాడు. ఈ రికార్డు 2008 వరకు నిలిచి ఉంది. 2000 లో అతను కోల్‌కతా షెరీఫ్‌గా నియమితుడయ్యాడు. భారత ప్రభుత్వం ఆయనను పద్మశ్రీతో సత్కరించింది. అతని మేనల్లుడు అంబర్ రాయ్, కుమారుడు ప్రణబ్ రాయ్ కూడా భారతదేశం తరపున టెస్ట్ క్రికెట్ ఆడారు. అతను విద్యాసాగర్ కళాశాల విద్యార్థి. 2016లో, అతనికి మరణానంతరం C. K. నాయుడు లైఫ్‌టైమ్ అచీవ్‌మెంట్ అవార్డు లభించింది. ఇది మాజీ ఆటగాడికి BCCI అందించే అత్యున్నత గౌరవం.

ఫస్ట్ క్లాస్ కెరీర్ 
రాయ్ బెంగాల్ క్రికెట్ జట్టు తరఫున భారతదేశంలో దేశీయ క్రికెట్ ఆడాడు. 1946-47లో తన తొలి ఫస్ట్-క్లాస్ మ్యాచిలో శతకం సాధించాడు. 42.38 సగటుతో, మొత్తం 33 సెంచరీలతో, 11,868 ఫస్ట్ క్లాస్ పరుగులు సాధించాడు.

టెస్ట్ కెరీర్ 
1951లో ఇంగ్లండ్‌ భారత్‌లో పర్యటించినప్పుడు రాయ్‌ భారత జట్టుకు ఎంపికయ్యాడు. ఢిల్లీలో తొలి టెస్టు ఆడాడు. తొలి ఇన్నింగ్స్‌లో 12 పరుగులే చేసినప్పటికీ, ఆ సిరీస్‌లో 2 శతకాలు సాధించాడు. తరువాతి వేసవిలో ఇంగ్లండ్‌లో పర్యటించినపుడు, 7 ఇన్నింగ్స్‌లలో 5 సార్లు డకౌటయ్యాడు. ఫ్రాంక్ టైసన్ తొలి ఫస్ట్ క్లాస్ వికెట్‌ అతనిదే. ఈ 5 లో ఓల్డ్ ట్రాఫోర్డ్‌ మ్యాచ్‌లో రెండు ఇన్నింగ్సులోనూ అయిన రెండు డకౌట్లు ఉన్నాయి. 1952 హెడింగ్లీ టెస్ట్ రెండో ఇన్నింగ్స్‌లో ఫ్రెడ్ ట్రూమాన్ విధ్వంసకర బౌలింగు వలన భారత స్థితి 0-4 అయినపుడు ఔటైన నలుగురిలో అతనొకడు (మిగతా ముగ్గురు - దత్తా గైక్వాడ్, విజయ్ మంజ్రేకర్, మాధవ్ మంత్రి). 

భారతదేశం తరపున రాయ్, మొత్తం ఐదు టెస్ట్ శతకాలు సాధించాడు. 173 పరుగులు అతని అత్యధిక స్కోరు.

1959లో ఇంగ్లండ్‌లో జరిగిన టెస్ట్ మ్యాచ్‌లో రాయ్, భారత్‌కు కెప్టెన్‌గా వ్యవహరించాడు. ఆ మ్యాచ్‌లో భారత్ ఓడిపోయింది.

మూలాలు 

2001 మరణాలు
1928 జననాలు
Articles with hAudio microformats
భారతీయ క్రికెట్ క్రీడాకారులు